送郭聖與就監試歸兼簡其弟
作者：陳起
朝代：宋

paragraphs: 楚尾吳頭月光冷，山鳥不鳴桂浮影。
破霜採得蟾邊香，蘭菊無言秋耿耿。
萬年枝外淺紅牆，胥山小閣憇晚凉。
湖波江浪座中接，寒篝凝夢歌雲觴。
明朝忙踏槐花市，萬丈光芒生璧水。
瓜金繭紙市相高，兀兀鉤提笑韓子。
小雁汀沙振寒羽，亦復搴衣告歸去。
近別難甚况遠離，一日仙舟隔輕霧。